Etter flere år med dialog og diskusjoner om en eventuell sammenslåing eller samarbeid med IK Grand Bodø, kunngjorde FK Bodø/Glimt i juni 2022 at de ville satse på kvinnefotball. Bodø/Glimt uttalte at de gjennom dialogen med Grand Bodø var blitt enige om at en toppsatsing på kvinnefotball i Bodø, burde skje i regi av Bodø/Glimt. Satsingen ble i første fase etablert som et prosjekt i FK Bodø/Glimt, med mål om en etablering og integrering av kvinneavdelingen i klubbens drift på sikt. I denne sammenheng ble Tarald Laugsand i september 2022 ansatt som sportslig administrativ leder for satsingen, og fikk ansvaret for å lede prosjektet.